Taina Latvala Turun kirjamessuilla 2012.
**Taina Latvala** (s. 24. syyskuuta 1982 Lapua) on suomalainen kirjailija, kolumnisti ja toimittaja.

Latvala valmistui filosofian maisteriksi vuonna 2008 Helsingin yliopistosta pääaineenaan kotimainen kirjallisuus.*lähde?* Opiskeluaikoinaan hän vei tekstejään kirjoittajaryhmä Nobelistiklubiin, joka oli tärkeä ponnahduslauta kirjailijan uralle. Latvala on opiskellut myös elokuvakäsikirjoittamista ja suorittanut Master of Arts -tutkinnon Manchesterissä. Opinnot olivat brittiläisen Salfordin yliopiston ja Tampereen ammattikorkeakoulun yhteishanke. Latvala valmistui koulusta heinäkuussa 2012.*lähde?*

Vuonna 2007 ilmestyi Latvalan novellikokoelman ja romaanin välillä liikkuva esikoisteos *Arvostelukappale*, jolle myönnettiin Kalevi Jäntin palkinto. Teos oli myös Helsingin Sanomien kirjallisuuspalkintoehdokkaana. Kirjan novelli "Kuolemattomat" on käännetty saksaksi julkaisuun *die horen* (2008). Syksyllä 2009 ilmestyi Latvalan toinen teos *Paljastuskirja*, joka on satiirinen romaani iltapäivälehden toimittajan ja Ilkka Kanervan oloisen ulkoministeri Lasse Laxin suhteesta.

Latvalan kolmas teos *Välimatka* (2012) kertoo eteläpohjalaisesta äidistä ja hänen aikuisesta tyttärestään, jotka matkustavat Synkkylän kylästä Teneriffalle viettämään äidin 60-vuotissyntymäpäivää. Latvala dramatisoi romaaninsa näytelmäksi, jonka ensi-ilta oli Vaasan kaupunginteatterissa vuonna 2014. Vuonna 2015 ilmestyi Latvalan novellikokoelma *Ennen kuin kaikki muuttuu* ja vuonna 2018 romaani *Venetsialaiset*.

Latvalan novelleja on ilmestynyt antologioissa, muun muassa *Matkanovelleja*-kokoelmassa (WSOY 2013) ja *Maailma on sun* -antologiassa (Tammi 2014). Hän on kirjoittanut novellin Granta-aikakauskirjan erikoisnumeroon "Parhaat nuoret suomalaiset kertojat", johon valittiin 20 kirjailijaa. Numero ilmestyi syyskuussa 2014. Latvalan novelli "Leikki" on käännetty ruotsiksi.*lähde?* Latvalan *Kekkosen tytär* voitti parhaan kotimaisen näytelmän Lea-palkinnon vuonna 2020.

Latvala on työskennellyt toimittajana Lapuan Sanomissa, Me Naisissa, Iltalehdessä ja Helsingin Sanomissa. Hän on kirjoittanut kolumneja sanomalehti Ilkkaan ja Sairaanhoitaja-lehteen.

Latvala asuu Helsingissä ja työskentelee vapaana kirjailijana. Hän on Suomen Kirjailijaliiton jäsen.

Teokset
-------

* *Arvostelukappale*. Helsinki: WSOY, 2007. ISBN 978-951-0-33412-6.
* *Paljastuskirja*. Helsinki: WSOY, 2009. ISBN 978-951-0-35602-9.
* *Välimatka*. Helsinki: WSOY, 2012. ISBN 978-951-0-38469-5.
* *Ennen kuin kaikki muuttuu*. Novelleja. Helsinki: Otava, 2015. ISBN 978-951-1-28967-8.
* *Venetsialaiset*. Helsinki: Otava, 2018. ISBN 978-951-1-32603-8.
* *Torinon enkeli*. Helsinki: Otava, 2021. ISBN 978-951-1-39359-7.

Lähteet
-------

1. ↑  Rantama, Vesa: 40-vuotias | Tuntemattoman miehen kysymys kahvilassa havahdutti Taina Latvalan: kirjailijan työ on ihanaa *Helsingin Sanomat*.  23.9.2022. Viitattu 28.10.2022.
2. 1 2 3  Latvala, Taina *Kirjasampo.fi*. Viitattu 12.3.2016.
3. ↑  10 kysymysta Taina Latvalalle *Kirjailijan kanssa*. Viitattu 12.3.2016.
4. ↑  Taina Latvala *Kirja.fi*.  Arkistoitu 13.3.2016. Viitattu 31.12.2015.
5. ↑  Lehmusvesi, Jussi: Seksihulluja ja narsisteja – 10 kuvausta poliitikoista suomalaisessa kirjallisuudessa *HS.fi*.  18.4.2015.  Arkistoitu 21.12.2015. Viitattu 31.12.2015.
6. ↑  Välimatka *Kirjasampo.fi*. Viitattu 12.3.2016.
7. ↑  Taina Latvala Otava. Viitattu 12.3.2016.
8. ↑  Palkinnot | Taina Latvala palkittiin: Kekkosen tytär on tämän vuoden paras kotimainen näytelmäteksti *Helsingin Sanomat*.  19.11.2021. Viitattu 9.5.2023.

Aiheesta muualla
----------------

* Taina Latvalan MinäKertoja-blogi Imagen sivuilla
* Taina Latvala Prosak-proosaklubilla 19.3.2013 Kirjastokaista-video.

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF
* WorldCat

 |
|  |
| Kansalliset | 
* Norja
* Saksa

 |
|  |
| Muut | 
* IdRef

 |

 |